钦定古今图书集成/理学汇编/经籍典/第059卷 > 元
## 钦定古今图书集成/理学汇编/经籍典/第059卷 > 元

### 世祖至元八年取易经乾元之义国号大元

按《元史世祖本纪》：至元八年诏曰：“可建国号曰大元，
盖取《易经》乾元之义。兹大冶流形于庶品，孰名资始
之功；予一人底宁于万邦，尤切体仁之要。事从因革，
道协天人。於戏！称义而名，固匪为之溢美；孚休惟永，
尚不负于艰难。嘉与敷天，共隆大号。”

至元二十四年，定国子学制，以次读《易经》。

按《元史世祖本纪》，不载。按《选举志》：“至元二十四年，
立国子学而定其制，凡读书必先《孝经》、小学、《论语》《孟
子》、大学、《中庸》，次及《诗》《书》《礼记》《周礼》《春秋》《易》。博士助教
亲授句读、音训、正、录、伴读以次传习之，讲说则依所
读之序。”

### 仁宗皇庆二年诏经题易义以程朱为主

按《元史仁宗本纪》。不载。按《选举志》：皇庆二年十一
月，诏定考试程式。《周易》以程氏、朱氏为主，兼用注疏。